Լիլիթ Մակունց

**Լիլիթ Կամոյի Մակունց** (), բանասեր, գերմաներենի մասնագետ, դասախոս, Հայաստանի մշակույթի նախարար (2018 մայիս-2019 հունվար)։ ՀՀ ԱԺ 7-րդ գումարման պատգամավոր, «Իմ քայլը» խմբակցության ղեկավար։ Ամերիկայի Միացյալ Նահանգներում Հայաստանի նախկին արտակարգ և լիազոր դեսպան (02.08.2021-27.08.2025): Հայաստանի վարչապետի գլխավոր խորհրդական։

## Կենսագրություն
Ծնվել է 1983 թվականի նոյեմբերի 7-ին Երևանում։

### Կրթություն
1990-1999 թվականներին սովորել է Երևանի 195 միջնակարգ դպրոցում։

1999-2003 թվականներին սովորել է Երևանի պետական համալսարանի ռոմանագերմանական բանասիրության ֆակուլտետում, ստացել է բակալավրի աստիճան։

Նույն ֆակուլտետում 2003-2005 թվականներին սովորել է մագիստրատուրայում։

2014 թվականին ստացել է բանասիրական գիտությունների թեկնածուի կոչում (թեմա՝ ««Ճշմարտություն» և «կեղծիք» հասկացույթները ճանաչողական և գործաբանական լեզվաբանության դիտանկյունից (անգլերեն և հայերեն քաղաքական դիսկուրսների զուգադրությամբ»)։

2015 թվականի ամռանը անցել է դիպլոմավորված դասընթաց Ամերիկայի Թաֆթս համալսարանի Ֆլետչերի ամառային դպրոցի շրջանակներում։

2005 թվականից մինչ օրս դասավանդում է Հայ-ռուսական համալսարանում։

2016 թվականից պայմանագրային հիմունքով աշխատում է Ամերիկյան խաղաղության կորպուսում։ Հանդիսանում է *ICNC* ծրագրի դասախոս (2016-17)։

2018 թվականի փետրվարին զբաղեցրել է Հայ-ռուսական համալսարանի միջազգային կապերի և համագործակցության բաժնի ղեկավարի պաշտոնը։

### Քաղաքական գործունեություն
Հայաստանի Լիբերալ կուսակցության անդամ է, ութ տարի կուսակցության խորհրդի անդամ և երիտասարդական կազմակերպության ղեկավար է եղել (2004-2012), Հայաստանի խորհրդարանական ընտրությունների ժամանակ Հայ ազգային կոնգրեսի համամասնական ցուցակի 59-րդ համարն է եղել։

2018 թվականի մայիսի 12-ին Հայաստանի վարչապետ Նիկոլ Փաշինյանի առաջարկով Հայաստանի նախագահ Արմեն Սարգսյանը Լիլիթ Մակունցին նշանակել է Հայաստանի մշակույթի նախարար։

2018 թվականի դեկտեմբերի 9-ին տեղին ունեցած արտահերթ խորհրդարանական ընտրությունների ժամանակ Իմ Քայլը դաշինքի համամասնական ցուցակով ընտրվել է ԱԺ պատգամավոր։

2019 թվականի հունվարի 14-ից հանդիսանում է Իմ Քայլը դաշինքի խորհրդարանական ֆրակցիայի ղեկավարը։

2019 թվականի հունիսի 16-ին տեղի ունեցած «Քաղաքացիական պայմանագիր» կուսակցության 5-րդ համագումարի ժամանակ ընտրվել է ՔՊ վարչության անդամ։

2021 թվականի հունիսի 20-ին կայացած խորհրդարանական ընտրություններում եղել է «Քաղաքացիական պայմանագիր» կուսակցության ընտրական ցուցակի 3-րդ համարը։ 

2021 թվականի հուլիսի 22-ին հրաժարվել է պատգամավորական մանդատից։

2021 թվականի օգոստսի 2-ին նշանակվել է Ամերիկայի Միացյալ Նահանգներում Հայաստանի Հանրապետության արտակարգ և լիազոր դեսպան (նստավայրը՝ Վաշինգտոն)։

2021 թվականի օգոստոսի 3-ին շնորհվել է արտակարգ և լիազոր դեսպանի դիվանագիտական աստիճան։

2025 թվականի օգոստոսի 27-ին հետ է կանչվել Ամերիկայի Միացյալ Նահանգներում Հայաստանի արտակարգ և լիազոր դեսպանի պաշտոնից։

2025 թվականի օգոստոսի 29-ի վարչապետի որոշմամբ նշանակվել է Հայաստանի վարչապետի գլխավոր խորհրդական։

### Անձնական կյանք
Ամուսնացած չէ։

## Ծանոթագրություններ

Կատեգորիա:21-րդ դարի կին քաղաքական գործիչներ
Կատեգորիա:21-րդ դարի հայ քաղաքական գործիչներ
Կատեգորիա:Բանասիրական գիտությունների թեկնածուներ
Կատեգորիա:ԵՊՀ շրջանավարտներ
Կատեգորիա:ՀՀ ԱԺ 7-րդ գումարման պատգամավորներ
Կատեգորիա:Հայ բանասերներ
Կատեգորիա:Հայաստանի կին նախարարներ
Կատեգորիա:Քաղաքացիական պայմանագիր կուսակցության անդամներ
Կատեգորիա:ԱՄՆ-ում ՀՀ դեսպաններ